**Ομιλία κ. Γ. Παπαρίδου, Προέδρου ΔΣ ΣΕΠΕ στο**

**digital economy forum 2022: “digital Greece in the spotlight”**

**19-12-2022**

Αξιότιμε κύριε Υπουργέ Επικρατείας και Ψηφιακής Διακυβέρνησης,

Αξιότιμοι εκπρόσωποι των Πολιτικών κομμάτων,

Αξιότιμοι κύριοι Υπουργοί,

Αξιότιμοι βουλευτές,

Αξιότιμοι καλεσμένοι,

Κυρίες και κύριοι

Εκ μέρους του Διοικητικού Συμβουλίου του Συνδέσμου Επιχειρήσεων Πληροφορικής και Επικοινωνιών Ελλάδας, θα ήθελα να σας ευχαριστήσω θερμά για την παρουσία και τη συμμετοχή σας στο ετήσιο Συνέδριό μας για την ψηφιακή οικονομία.

Στο digital economy forum 2022: digital Greece in the spotlight.

Μέσα από τις τοποθετήσεις, τον πλούσιο και εποικοδομητικό διάλογο που πραγματοποιήθηκε, κάναμε σημαντικά βήματα, στο να αναδείξουμε τους τρόπους, τις μεθόδους και τις διαδικασίες, για την αξιοποίηση της πραγματικής δυναμικής της βιομηχανίας ψηφιακής τεχνολογίας ως κρίσιμου καταλύτη, για την ευημερία της ελληνικής κοινωνίας και την ανάπτυξη της εθνικής οικονομίας.

Το Συνέδριό μας, πραγματοποιείται σε μία ιδιαίτερη περίοδο. Από τη μία έχουμε την παραδοχή, όπως προκύπτει από την εμπειρία των τελευταίων τριών κυρίως χρόνων, εξαιτίας της πανδημίας, του πολέμου αλλά και της ενεργειακής κρίσης, ότι η επιτάχυνση της αξιοποίησης της ψηφιακής τεχνολογίας, διαμορφώνει την ατζέντα της επόμενης ημέρας, για μία σύγχρονη ψηφιακή Ελλάδα.

Και πως, παράλληλα, ο ψηφιακός μετασχηματισμός της χώρας είναι πλέον, κορυφαία προτεραιότητα, αφού η καθημερινότητα είναι όλο και πιο ψηφιακή, τόσο στον ιδιωτικό όσο και στο δημόσιο τομέα.

Από την άλλη, η χώρα εξακολουθεί να βιώνει μία οικονομική κρίση, και οι παραγωγικές δυνάμεις καλούνται να συμβάλουν, η καθεμία από τη θέση της, για την αντιστροφή της κατάστασης, την ανάπτυξη και την ενίσχυση της οικονομίας και της κοινωνικής ευημερίας.

Οι παγκόσμιες και τοπικές οικονομίες και κοινωνίες, έχουν επηρεαστεί βαθύτατα. Αμφισβητήθηκε, και άλλαξε δραστικά, ο τρόπος που εργαζόμαστε, που μετακινούμαστε, που κοινωνικοποιούμαστε, που σκεφτόμαστε, ο τρόπος που ζούμε.

Ταυτόχρονα όμως, δεν υπάρχει αμφιβολία, πως, στο παγκόσμιο προσκήνιο, προέκυψε η αναγκαιότητα της άμεσης ψηφιοποίησης κάθε τομέα της οικονομίας, κάθε τομέα της Πολιτείας αλλά, σε μεγάλο βαθμό, και κάθε πτυχής της ζωής μας.

Σε σύντομο χρονικό διάστημα, πραγματοποιήσαμε, με την πολύ σημαντική υποστήριξη της Πολιτείας, ένα ψηφιακό «σπριντ», χωρίς προηγούμενο, προτάσσοντας την ψηφιακή τεχνολογία ως βασικό πυλώνα ανάπτυξης και ευημερίας.

Παράλληλα, η βιομηχανία ψηφιακής τεχνολογίας πάλεψε, στάθηκε όρθια και παρείχε ζωτικής σημασίας στήριξη και στην κοινωνία και στην οικονομία.

Ο κλάδος μας διατηρεί ένα ισχυρό αποτύπωμα, με περισσότερες από 4.600 επιχειρήσεις, 260.000 εργαζόμενους πλήρους απασχόλησης, μετά το τεράστιο brain drain και τα ταλέντα που χάσαμε, και κύκλο εργασιών €13,3 δισ. το 2021, κάτι που αντιστοιχεί περίπου στο 8% του ΑΕΠ.

Την ίδια στιγμή, η αναπτυξιακή δυναμική της ψηφιακής βιομηχανίας για τη χώρα, είναι σαφώς ενισχυμένη, και, σύμφωνα με τα επικαιροποιημένα στοιχεία της μελέτης που έκανε η Deloitte για τον ΣΕΠΕ, έχει επισπευσθεί, προσδοκώντας να ανακάμψουμε πλήρως μέχρι το 2025, επανερχόμενοι στο επίπεδο που είμασταν πριν την άνευ προηγουμένου δωδεκαετή οικονομική κρίση.

Θεωρούμε όμως, πως είναι επιτακτική ανάγκη πλέον, οι Κυβερνήσεις, σε συνεργασία με τον ιδιωτικό τομέα, να αγκαλιάσουν και να αξιοποιήσουν τη χρήση των ψηφιακών τεχνολογιών παντού. Σε μια σύγχρονη παγκόσμια οικονομία, η οποία βασίζεται σε ψηφιακές υπηρεσίες και υποδομές, η ανάγκη πλήρους ένταξης στην ψηφιακή εποχή δεν είναι πλέον μία επιλογή αλλά μία αναγκαιότητα, για το μέλλον και την ευημερία κάθε σύγχρονης κοινωνίας και οικονομίας.

Στο πλαίσιο αυτό, είναι στρατηγικής σημασίας να κινηθούμε άμεσα σε τρεις βασικές κατευθύνσεις:

**Η πρώτη** αφορά στην τάχιστη αξιοποίηση των χρηματοδοτικών προγραμμάτων, τόσο του Ταμείου Ανάκαμψης και Ανθεκτικότητας, το οποίο ολοκληρώνεται σε 4 χρόνια, όσο και του ΕΣΠΑ για την περίοδο 2021 – 2027, αλλά και όλων των υπόλοιπων εξειδικευμένων χρηματοδοτικών εργαλείων.

Ένα στοίχημα, το οποίο απαιτεί την άμεση ψηφιοποίηση των διαδικασιών, προσδίδοντας ευελιξία, αποτελεσματικότητα, και γρήγορη ωρίμανση και υλοποίηση, κρίσιμων έργων υποδομής για τη χώρα, και δράσεων ψηφιακής αναβάθμισης των επιχειρήσεων.

Η επιτάχυνση σημαντικών έργων ψηφιακής διακυβέρνησης, που είναι προϋπόθεση για τη βελτίωση των παρεχόμενων υπηρεσιών, αλλά και η ανάπτυξη των ψηφιακών δεξιοτήτων, σε όλες τις ηλικίες, είναι βασικές παράμετροι για μια σύγχρονη ψηφιακή Πολιτεία.

**Η δεύτερη κατεύθυνση**, αφορά, στις προσπάθειες που πρέπει να καταβάλει η χώρα μας, προκειμένου να δημιουργήσει τις κατάλληλες προϋποθέσεις, με κίνητρα για την τεχνολογική καινοτομία, τόσο για τις νέες αλλά και για τις υφιστάμενες επιχειρήσεις, οι οποίες παράγουν και επενδύουν σε έρευνα και καινοτομία, ώστε να δημιουργηθούν στη χώρα μας κέντρα καινοτομίας και innovation hubs.

**Και η τρίτη** κατεύθυνση, αφορά στην ανάγκη υποστήριξης της εξωστρέφειας των ελληνικών επιχειρήσεων του κλάδου ψηφιακής τεχνολογίας, η οποία είναι σήμερα πιο επιτακτική από ποτέ. Η προβολή και ανάδειξη συνολικά του “Brand Ελλάδα”, από την οικονομική διπλωματία και τον ΣΕΠΕ, με το σχεδιασμό και την υλοποίηση μακροχρόνιας διεθνούς εκστρατείας προβολής της ψηφιακής βιομηχανίας, είναι κρίσιμη συνιστώσα, για την περαιτέρω ανάπτυξη, ενός παγκοσμίως καταξιωμένου κλάδου. Είμαστε μια μικρή χώρα. Πρέπει να εκμεταλλευτούμε όλες μας τις δυνατότητες, για να αναπτυχθούμε, και να κερδίσουμε τη θέση που μας αξίζει διεθνώς.

Αδιάψευστη επιβεβαίωση αυτής της αναγνώρισης, είναι το γεγονός, πως οι ελληνικές συμμετοχές στην παγκοσμίου βεληνεκούς διοργάνωση των “WITSA Global ICT Excellence Awards”, τα τελευταία 16 χρόνια που συμμετέχει ο ΣΕΠΕ, συγκεντρώνουν 30 βραβεία συνολικά, πολύ περισσότερα από πολλές αναπτυγμένες χώρες, οι οποίες θεωρούνται ψηφιακές υπερδυνάμεις.

Το σύνολο των προαναφερόμεων στρατηγικών κατευθύνσεων, θα ενισχύσει την οικονομία της χώρας και την ανάπτυξη, μέσα από τη δημιουργία εκατοντάδων θέσεων εργασίας, και του εξωστρεφούς προσανατολισμού, ενός δυναμικού τμήματος του παραγωγικού τομέα, που με σεμνότητα και ταπεινότητα τολμώ να πω, ότι αντιμετώπισε τα τελευταία χρόνια, όλες τις προκλήσεις, και ανταποκρίθηκε στις απαιτήσεις των πολιτών, της Δημόσιας Διοίκησης και των επιχειρήσεων, μέσα σε ένα εξαιρετικά δυσμενές και ανταγωνιστικό περιβάλλον.

Οφείλουμε όμως, την ίδια στιγμή, να δημιουργήσουμε στη χώρα μας κόμβους καινοτομίας, με κίνητρα για την ανάπτυξη πρωτότυπων, καινοτόμων ιδεών και λύσεων.

Ο ψηφιακός μετασχηματισμός των ελληνικών επιχειρήσεων, του ελληνικού Δημοσίου αλλά, και ευρύτερα, της ελληνικής οικονομίας και κοινωνίας, θα επιταχυνθεί με ταχύτατους ρυθμούς τα επόμενα χρόνια, με οδηγό την τέταρτη βιομηχανική επανάσταση, αλλά και τη νέα παγκόσμια οικονομική πραγματικότητα.

Στο πλαίσιο αυτό, η ζήτηση εργαζομένων με εξειδίκευση σε αντικείμενα που σχετίζονται με τις Τεχνολογίες Πληροφορικής & Επικοινωνιών, είναι βέβαιο πως θα πολλαπλασιαστεί, ενώ πολλές ελληνικές και διεθνείς επιχειρήσεις σημειώνουν ήδη, δυσκολίες στην κάλυψη θέσεων με εργαζόμενους κατάλληλων δεξιοτήτων.

Καθώς η εξασφάλιση επάρκειας εργαζομένων ψηφιακής τεχνολογίας αφορά συνολικά στην ανταγωνιστικότητα της ελληνικής οικονομίας, γίνεται αντιληπτό, ότι οι αρμόδιοι φορείς πρέπει να παρακολουθούν στενά τις τρέχουσες και προσδοκώμενες συνθήκες στην αγορά εργασίας και, εφόσον χρειάζεται, να προβαίνουν σε στοχευμένες παρεμβάσεις.

Ως θεσμικός συνομιλητής και συνεργάτης της Πολιτείας, ο ΣΕΠΕ, επιθυμεί να συμβάλει σε αυτήν την προσπάθεια, προτείνοντας λειτουργικές παρεμβάσεις, που θα ανταποκρίνονται στις ανάγκες της Πολιτείας και των επιχειρήσεων.

Με αυτό το σκεπτικό, παρουσιάστηκε σήμερα η πολύ ενδιαφέρουσα και επίκαιρη μελέτη της Deloitte και του ΣΕΠΕ, για τις ανάγκες σε ανθρώπινο δυναμικό του κλάδου.

Η έλλειψη εξειδικευμένου προσωπικού ψηφιακής τεχνολογίας είναι μια πραγματικότητα, μας λείπουν προγραμματιστές, τεχνικοί ασφάλειας, σχεδιασμού, και πολλές άλλες ειδικότητες.

Έλλειψη, η οποία, σύμφωνα με τη μελέτη που παρουσιάστηκε νωρίτερα, φθάνει τους 7.500 ειδικούς στις τεχνολογίες πληροφορικής και επικοινωνιών ετησίως, έως το 2030.

Μην ξεχνάμε, ότι αποτελέσαμε τον πρώτο κλάδο σε “brain drain” τη δύσκολη δεκαετία της κρίσης. Άλλωστε, η υλοποίηση του ψηφιακού μετασχηματισμού της χώρας, απαιτεί την αξιοποίηση του υψηλού επιπέδου δυναμικού που διαθέτουμε, για να πραγματοποιηθεί το ταχύτερο και με το βέλτιστο δυνατό τρόπο.

Σύμφωνα με το Competitiveness Report του World Economic Forum, η διαθεσιμότητα εξειδικευμένων επιστημόνων του κλάδου κατατάσσει τη χώρα 10η στον κόσμο, με τη Γερμανία 11η και την Αγγλία 17η. Αυτό όμως το αξιόλογο ανθρώπινο δυναμικό δεν είναι αρκετό, για να καλύψει τις ανάγκες μας, και, σήμερα περισσότερο από ποτέ, μας λείπουν όλα αυτά τα ταλέντα που έφυγαν, και στόχος μας πρέπει να είναι ο επαναπατρισμός τους, ώστε να επαναφέρουμε τη χώρα μας στην 4η θέση διεθνώς σε διαθεσιμότητα μηχανικών και επιστημόνων, που βρισκόταν το 2007.

Είναι ξεκάθαρο πως χρειάζεται να γίνουν και άλλα βήματα.

Εξαιρετικά σημαντική παράμετρος για την αντιστροφή του “brain drain” σε “brain gain” είναι η εξασφάλιση παρόμοιων, ανταγωνιστικών συνθηκών αμοιβών, αλλά και ένα πιο ελκυστικό οικονομικό και φορολογικό περιβάλλον, (μιλάμε για κόστος ζωής, φορολογικά και ασφαλιστικά κίνητρα, ανταγωνιστικές παροχές, και όλα τα συναφή), αντίστοιχα με αυτά που ισχύουν σε άλλα Ευρωπαϊκά κράτη και όχι μόνο, και σε τρίτες χώρες.

Υψηλή φορολογία και υψηλές κρατήσεις των ασφαλιστικών ταμείων αποτελούν αντικίνητρα, αν αναλογιστούμε, πως σε ορισμένες περιπτώσεις, και όχι χαμηλόμισθου προσωπικού, φτάνουμε να έχουμε και 30% διαφορά στο κόστος, συγκρινόμενοι με χώρες όπως η Γερμανία ή η Γαλλία.

Ταυτόχρονα όμως, όπως προανέφερα, θα πρέπει να δημιουργηθούν και οι κατάλληλες προϋποθέσεις, με κίνητρα για νέες αλλά και υφιστάμενες επιχειρήσεις, οι οποίες παράγουν καινοτομία και επενδύουν σε έρευνα και ανάπτυξη, ώστε να αναπτυχθούν και να καινοτομήσουν με έδρα στη χώρα μας, προσελκύοντας αυτό το ανθρώπινο δυναμικό.

Επιπρόσθετα, η σωστή κοστολόγηση των υπηρεσιών και ο αντίστοιχος υπολογισμός της αμοιβής του ανθρωπομήνα στην υλοποίηση των έργων του Δημόσιου Τομέα, είναι κρίσιμος παράγοντας για την αξιοποίηση ανθρώπινου δυναμικού υψηλού επιπέδου. Ενώ, καίριος είναι και ο ρόλος των σύγχρονων, αναβαθμισμένων υποδομών σε όλα τα επίπεδα (υγεία, δίκτυα, συγκοινωνίες, μεταφορές, και άλλα πολλά).

Βέβαια, αξίζει να σημειώσουμε, αυτό που αναδείχθηκε εμφατικά και από τη σημερινή μελέτη. Πως σε μια σύγχρονη Ελλάδα, με το βλέμμα στο μέλλον, βασικός γνώμονας είναι και η καλλιέργεια των ανθρώπινων ικανοτήτων και των ψηφιακών δεξιοτήτων, οι οποίες ενισχύουν την ανταγωνιστικότητά του ανθρώπινου δυναμικού, σε ένα σύγχρονο και διαρκώς μεταλλασσόμενο επαγγελματικό περιβάλλον.

Η αύξηση των προγραμμάτων κατάρτισης, η προσέλκυση ταλέντων από το εξωτερικό, η εισαγωγή νέων μεταπτυχιακών και η υποχρεωτική πρακτική άσκηση, αναμένεται να συμβάλλουν στη σταδιακή μείωση του κενού στην επάρκεια ειδικών σε Τεχνολογίες Πληροφορικής και Επικοινωνιών βραχυπρόθεσμα, σύμφωνα με τη μελέτη.

Ενώ, δράσεις με μακροπρόθεσμο ορίζοντα, είναι η δημιουργία νέων προπτυχιακών, ο εμπλουτισμός σπουδών λοιπών τμημάτων με μαθήματα ψηφιακής τεχνολογίας, η ενίσχυση της Α’ & Β’-βάθμιας εκπαίδευσης και η διεθνής συνεργασία των πανεπιστημίων.

Σε αυτό το πλαίσιο, ο επαναπροσδιορισμός του εκπαιδευτικού συστήματος και του σχεδιασμού προγραμμάτων Δια Βίου Μάθησης, με έμφαση σε προγράμματα γενικότερης ανάπτυξης και ανέλιξης, αλλά και συγκεκριμένα, σε προγράμματα ανάπτυξης ικανοτήτων για τη χρήση και αξιοποίηση των σύγχρονων ψηφιακών εργαλείων, στο σύνολο του πληθυσμού, είναι σημαντική παράμετρος. Αυτό που χρειάζεται λοιπόν, είναι η διασφάλιση ότι, όλοι οι πολίτες θα δύνανται να έχουν πρόσβαση σε επιμορφωτικά προγράμματα για την ανάπτυξη ψηφιακών δεξιοτήτων.

Κυρίες και κύριοι,

Θα αναρωτηθεί ο οποιοσδήποτε ή η οποιαδήποτε, και γιατί όχι, εύλογα: Ζητάτε ως κλάδος από την Πολιτεία προνομιακή, ευνοϊκή, ή ακόμη και σκανδαλώδη μεταχείριση έναντι άλλων παραγωγικών κλάδων, για να ενισχύσετε την κερδοφορίας σας;

Η απάντησή μας είναι κατηγορηματικά: Όχι. Και αυτό το όχι εδράζεται στη μέχρι σήμερα πορεία του κλάδου μας. Τη διαφανή, τη διαυγή και κρυστάλλινη πορεία. Μία πορεία, η οποία μας έκανε όλους υπερήφανους, μέσα σε ένα δυσμενές, λόγω συνθηκών, και άκρως ανταγωνιστικό περιβάλλον. Αυτό το όχι, απορρέει από το γεγονός ότι όλα τα βήματά μας -και αυτό είναι αναγνωρισμένο από όλους- είχαν στόχο την ανάπτυξη της εθνικής οικονομίας και την ευημερία της κοινωνίας. Ο κλάδος μας, εξάλλου, διεθνώς, αναπτύσσεται ανάλογα και παράλληλα με την ανάπτυξη του ΑΕΠ της κάθε χώρας.

Δεν είναι τυχαίο άλλωστε, πως είμαστε ο κλάδος, που ειδικά την τελευταία τριετία, επιβεβαιώνει την ψήφο εμπιστοσύνης στη χώρα, με τις ανακοινώσεις μεγάλων επενδύσεων.

Ο Σύνδεσμός Επιχειρήσεων Πληροφορικής και Επικοινωνιών Ελλάδας έχει συμβάλλει, και είναι διατεθειμένος να συμβάλει, τα μέγιστα, σε όλες τις κατευθύνσεις στις οποίες προαναφέρθηκα.

Υπάρχει όμως και μία αλήθεια. Κάποιες φορές αισθανόμαστε μόνοι μας στην προσπάθεια αυτή καθώς, αντί η Πολιτεία να ενθαρρύνει τον ψηφιακό μετασχηματισμό, θέτει προσκόμματα. Όπως ακριβώς και στην περίπτωση της ψηφιακής επιβάρυνσης για την εύλογη αμοιβή προς τους δημιουργούς, για τη νόμιμη αναπαραγωγή των έργων τους από ιδιώτες, φυσικά πρόσωπα, για ιδιωτική χρήση. Πρόκειται για ένα ακόμη χαράτσι, και το αποκαλώ έτσι, γιατί είναι μέχρι και 10 φορές πολλαπλάσιο της πραγματικής ζημίας που υφίστανται οι δημιουργοί, και επιβαρύνει τους τελικούς χρήστες.

Και όλα αυτά, σε μία περίοδο που πολλές επιχειρήσεις, όλων των παραγωγικών κλάδων, αδυνατούν να ανταπεξέλθουν στις βασικές τους υποχρεώσεις, με ό,τι αυτό συνεπάγεται για τη διατήρηση των θέσεων εργασίας και των αξιοπρεπών αμοιβών των εργαζομένων, αλλά και σε μια περίοδο που οι μισθωτοί έχουν απωλέσει περίπου το 40% της αγοραστικής τους δύναμης, λόγω της αλματώδους ακρίβειας σε απαραίτητα αγαθά, ευρείας κατανάλωσης.

Με το άρθρο 43 που κατατέθηκε κατά τη διαβούλευση του νομοσχεδίου του Υπουργείου Πολιτισμού, υπήρξε προσπάθεια να διορθωθεί, εν μέρει, η απαράδεκτη, άδικη και σαφώς ενάντια στην εθνική και ενωσιακή νομοθεσία κατάσταση. Αποσύρθηκε όμως το άρθρο αυτό, πριν την ψήφιση του νομοσχεδίου, με αποτέλεσμα να ακυρωθεί κάθε προσπάθεια σωστής εφαρμογής του νόμου, στο βωμό εκβιαστικών πιέσεων. Η θέση μας είναι διαχρονική και ξεκάθαρη: ο σεβασμός στα πνευματικά δικαιώματα, είναι και αυτονόητος, και επιβεβλημένος, όχι όμως εις βάρος όλων: πολιτών, επιχειρήσεων, δημοσίου, της ίδιας της ελληνικής κοινωνίας και της εθνικής οικονομίας.

Είναι η ώρα, όλοι να αναλάβουν το μερίδιο της ευθύνης που τους αναλογεί, όχι μόνο για τον πλήρη και ουσιαστικό ψηφιακό μετασχηματισμό της χώρας, αλλά και για τη δημιουργία ενός σύγχρονου διεθνούς προτύπου, ενός πόλου έλξης επενδύσεων, ενός κόμβου εξαγωγής τεχνογνωσίας στη ψηφιακή τεχνολογία, με άμεση ευεργετική επίδραση στην οικονομία και στην κοινωνία.

Ο ΣΕΠΕ, τα μέλη του, ο κλάδος σύσσωμος, επιβεβαιώνει την πίστη του σε αυτό το στόχο. Αναλαμβάνουμε την ευθύνη που μας αναλογεί, και είμαστε πρόθυμοι να αναλάβουμε ό, τι ακόμη μας ανατεθεί, για την ανάπτυξη της οικονομίας και την ευημερία των πολιτών.

Για να βρεθεί η Ελλάδα μας, στη θέση που της αξίζει!

Σας ευχαριστώ.